Majandus- ja Kommunikatsiooniministeerium	
Suur-Ameerika 1	
10122 Tallinn	27.03.2026 nr 6.1-2/147 - 1	

	
Tallinna piirkonna kõrgepingevõrgu tugevdamise riigi eriplaneering ja sellele arvamuse avaldamine	

Majandus- ja Kommunikatsiooniministeerium on algatanud riigi eriplaneeringu, mille eesmärk on ümber kujundada Tallinna piirkonna kõrgepingevõrk, et tagada selle tugevus ja töökindlus.
Modelleerimistulemused näitavad, et Tallinna ümbritsev elektrisüsteem hakkab lähitulevikus üle koormuma. Ülekoormusega töötamine ei ole lubatud, mistõttu on vajalik rajada uus alajaam võimalikult Tallinna lähedale. Alajaama asukoha valik tuleneb olemasolevate elektriliinide paiknemisest ning modelleerimise põhjal on valitud lahendus tehniliselt ja majanduslikult kõige optimaalsem.
Nõmme Linnaosa Valitsus on tutvunud esitatud eriplaneeringu keskkonnamõju strateegilise hindamise (KSH) materjalidega ning leiab, et lisaks mõjuanalüüsidele ja seiremeetmetele on oluline pöörata tähelepanu ka turvakaalutlustele, elanike ohutundele ning selleks vajaliku taristu olemasolule. Eesmärk on maandada kõrgepingevõrgu ja sellega seotud alajaamadega kaasnevaid võimalikke ohuriske.
Avalikel aruteludel olete rõhutanud kohaliku kogukonna kaasamist nii kriisiplaani koostamisse kui ka varjumiskohtade planeerimisse ning nende rajamisse. Nõmme linnaosa vanemana pean oluliseks seista oma kogukonna huvide eest ning tagada igale elanikule turvatunne ja kriisikindlus.
Sellest tulenevalt teeb Nõmme linnaosa vanem ettepaneku kaasata Nõmme Linnaosa Valitsus kui kogukonna esindaja kriisiplaani koostamisse ning leida lahendused, mis tagaksid ka Raudalu piirkonna elanikele turvalise elukeskkonna. See hõlmab vajalike ohutustaristute kavandamist ja rajamist.

Lugupidamisega	

	
	
(allkirjastatud digitaalselt)	
Gerry Konnov	
Linnaosa vanem

	

Kristin Karu
6457390 kristin.karu@tallinnlv.ee